Afrikan, Karibian ja Tyynenmeren maiden ja Euroopan unionin (AKT-EU) välillä solmitun yleissopimuksen nojalla järjestettävä yhteiskokous - Päätöslauselma AKT-maista lähtöisin olevien siirtotyöläisten tilanne



Virallinen lehti nro C 062 , 27/02/1997 s. 0038 - 0039



AFRIKAN, KARIBIAN JA TYYNENMEREN MAIDEN JA EUROOPAN UNIONIN VÄLILLÄ SOLMITUN YLEISSOPIMUKSEN NOJALLA JÄRJESTETTÄVÄ YHTEISKOKOUS (AKT-EU) PÄÄTÖSLAUSELMA () AKT-maista lähtöisin olevien siirtotyöläisten tilanne AKT-EU-yhteiskokous, joka kokoontui Luxemburgissa 23. ja 26. päivän syyskuuta 1996 välisenä aikana, palauttaa mieliin aiemmat päätöslauselmansa, erityisesti 28. päivänä syyskuuta 1995 Brysselissä hyväksytyn päätöslauselman, palauttaa mieliin monet Euroopan parlamentin päätöslauselmat tästä aiheesta, A. palauttaa mieliin AKT-maiden taloudellisen tilanteen heikkenemisen ja siirtolaisuusongelmien vaikeutumisen, B. katsoo, että siirtolaisuutta koskevien lakien kehitys on tietyissä EU:n jäsenvaltioissa heikentänyt tiettyjen siirtolaisryhmien asemaa ja että monet näistä siirtolaisista on menettäneet oleskeluoikeutensa ja oleskelevat maassa laittomasti, C. on huolissaan tietyissä EU:n jäsenvaltioissa ilmenevästä torjuvasta suhtautumisesta siirtotyöläisiin, joka johtuu taloudellisesta lamasta, yhä kasvavasta työttömyydestä ja sosiaaliturvajärjestelmien rahoittamiseen liittyvistä ongelmista, D. valittaa tietyissä maissa, kuten Ranskassa, Espanjassa ja Belgiassa viime kuukausina sattuneita välikohtauksia, E. katsoo, että kaikkia kehitysmaista peräisin olevia siirtotyöläisiä on suojattava säännöksillä, joilla taataan se, että heitä ei syrjitä heidän kansallisuutensa perusteella suhteessa yhteisön siirtolaisiin ja kyseisen maan kansalaisiin, F. katsoo, että syrjinnän vastaisuus mainitaan erityisesti Lomén sopimuksen 5 artiklassa ja liitteessä VI, jossa ilmaistaan selkeästi, että sopijapuolet sitoutuvat takaamaan omalla alueellaan samat ihmisoikeudet AKT-maista ja Euroopan unionista peräisin oleville kansalaisille, G. katsoo, että tehokkain keino estää laitonta massamuuttoa on antaa kehitysapua kyseisille maille ja alueille; 1. Toistaa, että laittomien siirtolaisten ihmisoikeuksien kunnioittaminen ja inhimillinen kohtelu on taattava varsinkin terveydenhoidon ja koulutuksen osalta; 2. Katsoo, että kehitysmaista tulevia siirtolaisia koskevassa yhteisön politiikassa olisi pyrittävä yhteisön ulkopuolelta tulevia siirtolaisia koskevaan säädökseen, jota voitaisiin soveltaa kaikkialla unionin alueella ja joka sisältäisi siirtolaisten perusoikeudet, joihin kuuluu oikeus asuntoon, ilmaisunvapaus, järjestäytymisvapaus, oikeus koulutukseen, oikeus perheen yhdistämiseen sekä oikeus suojeluun rasismilta, syrjinnältä ja mielivaltaiselta karkottamiselta; 3. Suosittelee Euroopan unionia ja sen jäsenvaltioita lisäämään apuaan AKT-maille sellaisten kehityshankkeiden ja ohjelmien rahoittamista varten, joilla luodaan työpaikkoja alkuperämaassa; 4. Toistaa vaatimuksensa siirtotyöläisten asemaa käsittelevien neuvotteluiden järjestämisestä Lomén yhteistyön puitteissa sekä neuvotteluista Euroopan unionin ja AKT-valtioiden välillä kyseisen säädöksen aikaansaamiseksi; 5. Tuomitsee kaikki julkilausumat, joilla kasvatetaan epäluuloja siirtolaisia kohtaan ja lisätään muukalaisvihamielistä, siirtolaisten karkottamiseen tähtäävää populistista politiikkaa ajavien tahojen uskottavuutta; 6. Kehottaa puheenjohtajiaan välittämään tämän päätöslauselman AKT-EU-neuvostolle, komissiolle ja Lomén sopimuksen allekirjoittaneille valtioille.